 NA CHARLES WASONGA MKENYA Monica Bene Mutumi ni miongoni mwa wanaharakati wa haki za kibinadamu waliotuzwa na shirika moja la kupigania haki, umoja na amani Afrika kwa kutumia sanaa kutetea haki za wanyonge katika jamii. Bi Mutumi, ambaye ni mshairi, alitawazwa mshindi katika kitengo cha Msanii Mwanaharakati wa Mwaka wa 2023 katika tuzo za Africa Rising Activism Awards zinazodhaminiwa na shirika la Africa Rising Movement. “Kupitia ushairi, msanii huyo, maarufu kama Bene3, huburudisha na kufunza jamii kuhusu masuala kama ukatili wa polisi, dhuluma za kijinsia, siasa na afya ya akili katika mtaa wa mabanda ya Mukuru, Nairobi,” mshirikishi wa shirika hilo, Hardi Yakubu, alisema wakati wa kutangazwa kwa washindi katika vitengo vitatu vya tuzo hiyo. Makao Shirika la Africa Rising lenye makao yake nchini Gambia, lilianzishwa 2017 na kuendeleza juhudi za kutetea umoja, haki, amani na heshima ya Waafrika kupitia uanaharakati. Kundi la wasanii vijana la Wahenga Youth Group, kutoka mtaa wa Kayole, Nairobi, lilitwaa nafasi ya pili katika kategoria ya tuzo ya Movement of the Year (Vuguvugu Bora la Mwaka). Hii ni kutokana na weledi wao katika kutumia sanaa ya uigizaji kama njia mojawapo kukabiliana na visa vya uvunjaji wa haki katika jamii. “Mwaka huu washindi katika kila kitengo watapokea dola 1, 000 za Amerika (Sh152, 000) ilhali nambari mbili na tatu watapokezwa dola 500 (Sh76, 000) na dola 300 (Sh45, 600), mtawalia,” Bw Yakubu akasema. Hii ni kando na taji, nafasi ya kushiriki mipango ya Africa Rising na vitabu vya kumbukumbu. Wengine waliotuzwa ni Joseph Tsongo kutoka Jamhuri ya Demokrasia ya Kongo (DRC) aliyeibuka wa kwanza katika kitengo cha Mwanaharakati wa Mwaka na kundi la Centre Badilika kutoka nchi hiyo hiyo, lililoibuka nambari ya kwanza katika kitengo cha Vuguvugu la Mwaka.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  